***A helyi felhívás címe:***

*Fecskeház program megvalósítása*

***A helyi felhívás kódszáma:***

*VP6-19.2.1.-59-1-17*

Magyarország Kormányának felhívása a Lenti és Térsége Vidékfejlesztési Egyesület LEADER Helyi Akciócsoport (HACS) illetékességi területén működő helyi és nemzetiségi önkormányzatok számára: a HACS területén meglévő épületek, épületrészek felújítása, lakássá való alakítása, lakhatóvá tétele és berendezése a fiatalok megtartását segítő élhető vidék megvalósulásának érdekében.

**1. A rendelkezésre álló forrás**

A felhívás meghirdetésekor a támogatásra rendelkezésre álló tervezett keretösszeg: **48.000.000 Ft**.

Jelen felhívás forrását az Európai Mezőgazdasági Vidékfejlesztési Alap és Magyarország költségvetése társfinanszírozásban biztosítja.

**2. A projekt keretében megvalósítandó tevékenységek:**

**2.1. Kötelezően megvalósítandó, önállóan támogatható tevékenységek:**

A Lenti és Térsége Vidékfejlesztési Egyesület tervezési területét jelentő településeken meglévő (lakáscélú és nem lakáscélú egyaránt) épület(ek), épületrész(ek) lakássá való alakítása, lakhatóvá tétele érdekében a fejlesztéssel érintett ingatlan külső és belső felújítása, korszerűsítése, átalakítása, bővítése.

**2.2. Kötelezően megvalósítandó, önállóan nem támogatható tevékenységek:**

Kötelező tájékoztatás és nyilvánosság biztosítása.

Fecskeház létrehozásához, férőhely meghirdetéséhez kapcsolódó kommunikációs tevékenységek

**2.3. Választható, önállóan nem támogatható tevékenységek:**

* Projektelőkészítés részeként az alábbi tevékenységek támogatása: Szükséges előzetes tanulmányok, engedélyezési dokumentumok, műszaki tervek, kiviteli és tendertervek elkészítése. Előkészítéshez kapcsolódó egyéb szakértői tanácsadás, szolgáltatások. Közbeszerzési eljárások lebonyolítása.
* Mérnöki feladatok Az építőipari kivitelezési tevékenységről szóló 191/2009. (IX. 15.) Korm. rendelet [a továbbiakban e melléklet alkalmazásában: 191/2009. (IX. 15.) Korm. rendelet] szerinti építési műszaki ellenőri szolgáltatás, tevékenység. Egyéb mérnöki és szakértői tevékenység.
* A projekt megvalósítási időszakában végzett projektmenedzsment tevékenységhez igénybe vett szakértői szolgáltatás. Projektmenedzsment személyi jellegű ráfordítása.
* Fecskeházak lakástartozékainak, berendezési tárgyainak, eszközeinek beszerzési költségei, új gépek és berendezések vásárlása.
* Fecskeház kialakításához, működtetéséhez szükséges megújuló energia hasznosítását célzó fejlesztés.
* A fecskeház beruházáshoz szükséges kiegészítő infrastruktúra kiépítése, felújítása, fejlesztése: közüzemi hálózat (villamos energia-, gáz- és vízellátáshoz kapcsolódó hálózat, szennyvízelvezetés) csatlakozás kiépítése, felújítása, fejlesztése telekhatáron belül és kívül is. Kis léptékű infrastruktúra fejlesztések kivitelezése telekhatáron belül.
* Fecskeház épület(ek), épületrész(ek) részleges vagy teljeskörű akadálymentesítése.

**3. A projekt keretében nem támogatható tevékenységek:**

A felhívás keretében a 2. pontban meghatározott tevékenységeken túlmenően más tevékenység nem támogatható, különös tekintettel az alábbi tevékenységekre:

* Új épület építése

**4. A projekt végrehajtására rendelkezésre álló időtartam:**

A projekt fizikai befejezésére a projekt megkezdését, vagy amennyiben a projekt a támogatói okirat/ kézbesítéséig nem kezdődött meg, a támogatói okirat kézbesítését követően legfeljebb 24 hónap áll rendelkezésre.

**5. A projekt területi korlátozása:**

A felhívásra kizárólag a Lenti és Térsége Vidékfejlesztési Egyesület LEADER Helyi Akciócsoport (HACS) illetékességi területén működő szervezetek nyújthatnak be kérelmet.

**6. Indikátorok:**

Fecskeház lakás/lakóegység száma: 1 db

Lakhatási lehetőséget elnyerő fiatalok száma: 2 fő

**7. Támogatást igénylők köre:**

Jelen felhívásra támogatási kérelmet nyújthatnak be:

* Helyi önkormányzat (GFO 321)
* Helyi nemzetiségi önkormányzat (GFO 371)

**8. Támogatási kérelmek benyújtásának határideje:**

Jelen felhívás keretében a helyi támogatási kérelem benyújtására 2018.02.05 naptól 2018.11.30 napig van lehetőség. Az első benyújtási szakasz zárónapja: 2018.03.23.

**9. Támogatás mértéke, összege:**

A támogatás maximális mértéke valamennyi támogatást igénylő esetében 60%, az igényelhető vissza nem térítendő támogatás összege minimum 4.000.000 Ft, maximum 40.000.000 Ft.

Az igényelhető vissza nem térítendő támogatás összege 1 lakásra/lakóegységre vetítve nem lehet magasabb, mint maximum 4.000.000 Ft/lakás/lakóegység.